section_heading: Vojna karijera
paragraph_text: Kathen je u prusku vojsku stupio u travnju 1873. služeći u 2. gardijskoj grenadirskoj pukovniji "Kaiser Franz" u Berlinu. Od veljače 1880. služi kao pobočnik, da bi u listopadu 1882. počeo pohađati Prusku vojnu akademiju. Te iste godine, u ožujku, promaknut je u čin poručnika. Nakon završetka akademije, u rujnu 1885. vraća se na službu u 2. gardijsku grenadirsku pukovniju. Od svibnja 1886. služi u Glavnom stožeru, nakon čega je od travnja 1887. raspoređen na dužnost pobočnika vojnog zapovjednika Berlina. U lipnju 1888. unaprijeđen je u čin satnika, da bi dva mjeseca poslije, u kolovozu, bio imenovan zapovjednikom satnije u 3. gardijskoj pješačkoj pukovniji smještenoj u Berlinu. U navedenoj pukovniji služi iduće četiri godine, do srpnja 1892., kada je premješten na službu u ministarstvo rata kojem služi do siječnja 1893. godine. U međuvremenu je, u prosincu 1893., promaknut u čin bojnika.